## Prevádzkové náklady OC

Sú to náklady (výdavky) vynaložené na zabezpečenie dobrého chodu oblastného centra a jednotlivých detských stretiek. Má na ne nárok každé oblastné centrum, len si musí zvážiť svoju veľkosť (počet členov a stretiek), rozlohu (počet farností a vzdialenosť medzi nimi), možnosti komunikácie, možnosti prenájmu priestorov a pod.

Základná otázka znie – čo kupovať a hlavne ako s tým hospodáriť, aby nám to slúžilo čo najdlhšie, a aby sme nemuseli každý rok dávať peniaze stále na tie isté veci a tým pádom nám nikdy nezostanú peniaze na nákup niečoho špecifického, iného – na niečo, čo nám zabezpečí rozvoj.

Pri aktualizácii finančného balíka schválenej dotácie pre územie sa môže VOC (ako člen územného tímu) vyjadriť k rozpočtu (podujatia, PN). Územný tím spoločne stráži, aby boli uspokojené základné finančné potreby všetkých farností aj OC a až následne uvažuje o zabezpečení finančne náročnejších vecí. Tieto veci by tiež mohli poslúžiť v celom území/OC a nie len v jednej farnosti.

###### Čo všetko patrí do PN:

**Cestovné: (631001)**

* môžeme preplatiť ľuďom cestovné výdavky v súvislosti s konaním oblastného stretka, t.j. že oblastné stretko nahlásime do členskej zóny (správu), prezenčku a doložíme vyúčtované cestovné podľa pokynov v Manuáli na vyúčtovanie výdavkov
* VOC si môže touto cestou preplatiť výdavky na „pastoračné“ cesty po svojom OC – t.j. keď ide ponavštevovať jednotlivé farnosti, niečo s nimi vyriešiť, alebo ich povzbudiť, alebo touto cestou im napríklad roznesie aj nejaké materiály a pod. Vyúčtuje si cestu a pripíše k tomu krátku správu v rozsahu cca 5 viet: kedy kde bol, s kým sa stretol, čo bolo cieľom cesty a obsahom stretnutia.

**Telefón, poštovné, ...** **(632003)**

**poštovné**

* ak rozposielame ľuďom v OC poštu – pozvánky na oblastné stretko, alebo nejakú formu oblastníčka (informácií) alebo sem patria aj potvrdenky z poštovej komunikácie so strediskom či územím (zasielanie vyúčtovaní, členských tlačív, projektov a pod.)

**telefóny:**

Slúžia na zabezpečenie základnej a nevyhnutnej komunikácie najmä pre VOC, ktorý nemá inú možnosť ako byť v kontakte so ZOF za jednotlivé farnosti.

* Využívame dobíjacie kredity jednotlivých operátorov, ktoré vyúčtujeme podľa pokynov v manuáli na Vyúčtovanie výdavkov v eRku
* Z dôvodu lepšej efektívnosti využívania zdrojov je možné VOC preplácať aj časť paušálu, na základe dohody a podpísanej zmluvy medzi ním a predsedom eRka. Faktúra za telefón a paušál musí znieť na jeho meno, aj úhrady a doklad o zaplatení musí znieť na jeho meno. Nakoľko ide o súkromný paušál – neprepláca sa celý, ale len pomerná časť, ktorú VOC odhadom určí, že ju prevolá v súvislosti s organizáciou práce v OC. Výhodou je, že paušály ponúkajú v istých hodinách neobmedzené volania, zvýhodnené tarify, volania večer a pod., kde sa dajú ušetriť peniaze.
* Z vyššie uvedených dôvodov je možné, aby veľké oblasti mali aj svoj telefón evidovaný na eRko – OC, kde si mesačný paušál preplácajú z PN.

**Interiérové vybavenie (633001)**

* v prípade, že máte k dispozícii miestnosť na stretká - či už ide o platený alebo bezplatný prenájom, to môže byť koberec, rýchlo varná kanvica, šálky, ohrievač, sedáky na zem, polica na pomôcky, skrine, stoličky, stôl, CD-prehrávač, fotoaparát, ozvučovacie zariadenie (mikrofón, káble, predlžovací kábel) a pod.

**Výpočtová technika (633002)**

* multifunkčné zariadenie, PC, projektor

Interiérové vybavenie a výpočtová technika je dobrá vec a keď nám môže poslúžiť robiť veci lepšie, ľahšie a efektívnejšie, je veľmi dobré ju využívať. Preto je dôležité, aby bola dostupná v rozumnej miere pre všetkých, ktorí ju potrebujú. **Potreby** technického vybavenia **sú dosť individuálne**. Závisia na konkrétnej situácii jednotlivých stretiek, veľkosti OC, na tom, aké sú možnosti využívania priestorov a ich vybavenosti.

Treba si pritom zvážiť reálne potreby a možnosti využitia a prístupu čím viacerých členov eRka k daným veciam.

**Zostáva platný limit 100,00 €** , ktoré môže **územie/OC** použiť na nákup takýchto potrieb **bez schvaľovania v eRku vopred,** s tým, že **potrebu nákupu danej veci zdôvodní a okomentuje pri bločku vo vyúčtovaní.** Pri zvažovaní nákupu **kde 1 položka** (či už je to technická vec alebo kus nábytku) **stojí viac ako 100,00 €, treba napísať žiadosť, kde zdôvodníte potrebnosť takéhoto nákupu a predpokladané využitie. Takouto žiadosťou sa zaoberá daný územný tím.**

**Všeobecný materiál (633006)**

* biely kancelársky papier, tlačivá –obálky, euroobaly, kancelárske spinky, farebný papier, výkresy, krepový papier, baliaci papier, perá, ceruzky, farbičky, fixy, gumy, štetce, lepiace pásky, lepidlá, farby, nožnice, špendlíky... a pod.
* čistiace, hygienické a dezinfekčné prostriedky, ak ste zodpovední za udržiavanie poriadku v priestoroch, ktoré využívate na stretká
* USB, čisté DVD na archiváciu fotiek z celooblastných akcií – do „kroniky“ OC
* ak má OC v inventári tlačiareň alebo kopírku, alebo ak VOC zapožičiava vlastnú tlačiareň pre potreby OC (čo treba doložiť zmluvou) – môže byť nákup farby do tlačiarne či toner do kopírky, papier na tlač

**Knihy, časopisy, učebné a kompenzačné pomôcky (633009)**

**výchovné, športové, učebné a kompenzačné** **pomôcky**:

*(kompenzačné – také, čo nám pomáhajú napĺňať poslanie – neformálne vzdelávanie detí)*

* knižky s námetmi na hry alebo príbehmi vhodné na prípravu stretiek,
* CD alebo DVD – už s nahratým  výchovným obsahom,
* výchovný a športový materiál (lopty, švihadlá, bedminton, spoločenské hry atd.)

**Prenájom budov, priestorov a objektov (636001)**

* Ak nemáte možnosť využívať či už v OC alebo v jednotlivých obciach alebo farnostiach nejaké priestory zadarmo a potrebujete využívať platené priestory. Dá sa vyúčtovať na základe celoročnej zmluvy o prenájme alebo faktúry. Dobu prenájmu je lepšie dohodnúť na kalendárny rok, nie na školské roky, nakoľko aj dotáciu dostávame a môžeme použiť len v danom kalendárnom roku. Ak by to nešlo zariadiť, tak platba za daný rok (resp. polrok) musí byť stanovená a realizovaná v príslušnom kalendárnom roku, na ktorý máme viazanú štátnu dotáciu.

**Všeobecné služby (637004)**

* Sem patria výdavky za kopírovanie, tlač – treba k bločku vždy uviesť čo sa kopírovalo – zdôvodnenie, ďalej výdavky za vyvolanie fotiek, výrobu kľúčov od miestnosti kde bývajú stretká – treba potom uviesť mená, komu sa tie kľúče dávali.

**Poplatky banke (637012)**

* Ide o výdavky na bankovom účte územia.

**! POZOR nenakupujeme a nepreplácame z PN:**

* lieky a zdravotnícky materiál na vybavenie lekárničky – nie sme organizácia zriadená na zdravotnícke účely a nemusíme mať v OC lekárničku. Toto si riešime iným spôsobom kvôli táborom, kde lekárničku potrebujeme, ale nákup do nej a obnovu liečiv riešime z účastníckych príspevkov
* plyšových maskotov stretiek, odmeny a pamiatkové predmety pre členov, ...
* nič, čo nevieme preukázateľne zdôvodniť ako potrebu slúžiacu všetkým ľuďom v OC alebo na stretku

**K PN 633001, 633002, treba vždy uviesť umiestnenie – kde budú, kto ich bude využívať a dôvod ich nákupu.**